Kollár, Boris, predseda NR SR (2021-05-27):
Ďakujem pekne za slovo, pán predsedajúci. Vážené dámy, vážení páni, veľakrát počúvame aj zo strany opozície, prečo tým ľuďom nepomôžete, podporujete ich v tomto, dajte viacej peňazí tuto, tam dajte 300 euro, to bude stáť 300 mil. Dajte trináste dôchodky v plnej výške, to bude stáť 600 mil. Proste na jednej strane počúvame zo strany opozície: Dajte, dajte, nedali ste, musíte dať viac! A potom, keď sa vláda rozhodne, že ide dať: Ojojój, čo to robíte, veď vy idete zadlžovať Slovensko! Tak si to, prosím, túto, túto schizofréniu raz a navždy nejako vyjasnime. Tak buď budeme dávať a potom, samozrejme, že ten štát tie peniaze niekde musí zobrať, alebo nebudeme dávať nikomu nič a potom sa môžeme pýšiť tým dôchodcom, môžeme tým rodinám povedať, boli sme zodpovední. Nemáte z čoho žiť, ale boli sme zodpovední, buďte radi, nezadlžili sme vás. To znamená, že naozaj my musíme vybalancovať nejakú rovnováhu medzi tým, ako udržať nejaký sociálny zmier, ako udržať a podporiť v ťažkých časoch rodiny, matky s deťmi, dôchodcov a všetko ostatné, policajtov, vojakov, odchodné a tak ďalej. A vybalancovať to s tým, aby sme naozaj aj boli rozpočtovo zodpovední aj voči prostriedkom, financiám, ktoré, na ktoré sa vlastne celý, celý, celá krajina a celý štát vyzbiera. Prečo teraz otvárame tento rozpočet? No preto, lebo my sme ľuďom niečo sľúbili. My sme ľuďom sľúbili, my sme došli do reštaurácie, urobili sme, naobjednávali sme si pekne plný stôl, všetko sme spapali, no, ale teraz prišiel účet. A teraz sa tvárim, hohohohó, teraz my nechceme platiť, lebo sme zodpovední. No, tak to asi úplne nejde. Viete, musíme si uvedomiť jednu vec. Reštaurácie a cestovný ruch 37 mil., dotácie na nájomné 10 mil., záruky za úver 500 mil., dôchodcom, chorým, nezamestnaným 55 mil., vysokoškolské internáty, múzeá, letiská 100 mil., policajti odchodné. Povedzte policajtom, že nedáte odchodné, no choďte a postavte sa pred nich, poviem, že nedám, však sme vám sľúbili, máte na to nárok, len vám to nedáme. Rezerva rozpočtu tam musí byť, samozrejme, covidové oddelenia 22 mil., pandemický rodičovský 15 mil., zvýšenie PN a OČR 15 mil., vakcíny 30 mil Pfizer, lieky na COVID 11 mil., SOS dotácie 20 mil., plán obnovy 148 mil. Takto môžem pokračovať, pokračovať, pokračovať. Teraz akurát je na stole prídavky na deti. Sme sľúbili 333 euro tým najnúdznejším, ale my sme aj v druhej fáze povedali, že to budú dostávať aj tie obyčajné rodiny. Možno do toho mediánu, tie, ktoré matky majú možno 600-eurové príjmy, 650-eurové príjmy a týmto tiež musíme dať. Aha, teraz ale z čoho? To znamená, že na jednej strane chceme pomáhať, tlačia nás všetci do toho, dajte im, pomôžte tým rodinám, a na druhej strane sa tunák ideme hrať na, na skrblíkov a ideme to tunák vykostiť, lebo nesmieme nikoho zadlžiť. Ja vám niečo poviem. Táto vláda keď preberala moc, tak jasne došlo z ministerstva financií škrt mínus 10 %. A zoškrtali nám všetky ministerstvá. Čiže všetky ministerstvá išli o 10 %, sa znižovali počty zamestnancov, znižovali sa financie na chod týchto ministerstiev a naozaj sme ušetrili, neviem, pán minister, povedzte mi, vyše miliardy, nie? Alebo dve to bolo? Dosť. Nie, nie, nie, nie, myslím na, na 10 % z toho, myslím, že sme tam hľadali miliardu alebo koľko. To znamená, že naozaj my sme boli zodpovední a skrátili sme si to, zúžili sme si to. Sme v situácii takej, že v minulom roku ľudia tomu nerozumejú. Môžeme tuná sa hrať, žonglovať s číslami a porovnávať úplne iné tabuľky s inými tabuľkami, porovnávať hrušky s jablkami. Skutočne môžeme takýmto spôsobom, v tom účtovníctve sa dá krásne čarovať. To je presne jak numerológia, áno? Tam môžete vypočítať, čokoľvek si zmyslíte, tak tam vzorec na to nájdete. To znamená, že treba ľuďom povedať len jednu vec. Minulý rok mali sme určitý buffer, mali sme určitý vankúš na, na, na rozpočtovaný vankúš v prípade, že udrie silná druhá vlna. A my sme z toho vankúšu neminuli štyri miliardy. Štyri miliardy sme neminuli preto, lebo tá vlna neprišla v septembri, októbri, novembri, ale postihlo nás to, začalo to v decembri, ale hlavne nás to postihlo január, február, marec, apríl. Toto boli najťažšie mesiace, a tým pádom sa to prehodilo do tohto roku. My nepotrebujeme si teraz požičiavať ďalšie peniaze. Nepotrebujeme ísť teraz nejakým spôsobom tie peniaze zháňať, my ich máme. Ale potrebujeme to týmto spôsobom upratať, potrebujeme tento rozpočet otvoriť a potrebujeme nadotovať všetky tieto veci, ktoré sme už ľuďom sľúbili. A sme za to zodpovední a musíme tieto veci vyplatiť. Ja si neviem predstaviť tieto dávky nedať. No choďte povedať policajtom, že im nedáte odchodné. Ja, ja alebo dôchodcom alebo chorým a nezamestnaným, no povedzte im to, že im, že sorry, ale budeme zodpovední. Takže nedostanete nič a umrite od hladu. Takže to asi by nebolo správne. Áno, som za to, že treba šetriť. Som za to. A teraz nenapadám sám seba, máte absolútnu pravdu, treba byť zodpovedný. Treba sa snažiť aj v tých štátnych firmách aj a spomeniem aj tie železnice. Áno, my sme sa na ministerstve dohodli, dohodli sme sa, že tam budú veľké reštrikcie, že sa tam bude, že tam bude veľmi veľa vecí riešiť úrad hodnota za peniaze. Že budeme robiť grafikony spoločne, aby sa neprekrývali aj vlakové, aj autobusové spoje. Budeme to všetko optimalizovať a zefektívňovať. Áno, len na základe toho sa budú ďalej uvoľňovať prostriedky na železnice. Takže tam bude obrovská kontrola teraz po novom. A urobí sa tam efektivita. Ale takto môžem pokračovať jeden za druhým bodom, prečo toto musíme otvoriť a prečo sa to musí dofinancovať. Nie je to populárne opatrenie. Samozrejme, že to nie je populárne opatrenie, ale musíme to urobiť, lebo my sme tento účet už, my sme si už v tej reštaurácii naobjednávali. Stôl bol plný, rozdali sme všetko, všetkých a teraz, teraz to treba vydotovať. My sme to už raz urobili a teraz toto je účet. A tým pádom, preto hnutie SME RODINA návrh pána ministra podporí všetkými sedemnástimi hlasmi. A poprosím vás, aj vás všetkých o podporu tohto rozpočtového opatrenia, preto lebo naozaj potrebujeme tie prostriedky na to, aby tento štát mohol fungovať, aby ľudia dostali peniaze, aby mohli podnikatelia fungovať, aby tam bolo vyplatených 500 mil. záruk za ich úvery a tak ďalej. Takže je to veľmi dôležité. Áno, nie je to, nie je to, nie je to ľahké, je to ťažké aj v koalícii si proste tieto veci vyrokovať. Ale cez to všetko by som aj kolegov v SaS-ke poprosil, aby sa na to nepozerali len cez excelovú tabuľku, ale aby sa na to pozerali cez osudy ľudí v tejto krajine. Ďakujem pekne.